b"\n_START_ARTICLE_\nBohemian Rhapsody\n_START_SECTION_\nOpphav og navn\n_START_PARAGRAPH_\nLite har blitt sagt om sangens tittel, annet enn at Mercury fant ut hva den skulle v\xc3\xa6re sent i innspillingsprosessen. I en BBC-dokumentar om sangen fra 2004 og i intervjuer med produsent Roy Thomas Baker, ble sangen f\xc3\xb8rst kun omtalt som \xc2\xabFred's thing\xc2\xbb._NEWLINE_Mercury komponerte sangen p\xc3\xa5 pianoet han hadde i sin leilighet i London. Reinhold Mack forklarte i et intervju i 2000 om The Game at n\xc3\xa5r han spurte Mercury hvordan han hadde skrevet sangen, svarte han at han hadde g\xc3\xa5tt svanger med sangen i en tid, finpusset den og lagt til og fjernet deler inntil den var akkurat slik han ville ha den.\n_START_SECTION_\nInnspilling\n_START_PARAGRAPH_\nSangen ble innspilt i l\xc3\xb8pet av tre uker av bandet og produsent Roy Thomas Baker. Innspillingen begynte ved Rockfield Studio 1 n\xc3\xa6r Monmouth 24. august 1975, etter en tre ukers \xc3\xb8velsesperiode i Herefordshire. Under innspillingen ble ogs\xc3\xa5 fire andre studioer brukt \xe2\x80\x93 Roundhouse, SARM (East), Scorpion og Wessex. If\xc3\xb8lge noen av bandmedlemmene, hadde Mercury hele sangen klar i hodet, og dirigerte bandet gjennom sangen._NEWLINE_May, Mercury og Taylor sang sine vokaler fortl\xc3\xb8pende i ti\xe2\x80\x93tolv timer per dag, hvilket resulterte i 180\xc2\xa0separate overdubbinger. Siden studioene p\xc3\xa5 den tiden kun hadde 24-spors analoge opptaksmaskiner, m\xc3\xa5tte May, Mercury og Taylor overdubbe seg selv mange ganger, og legge til dette p\xc3\xa5 tidligere innspillinger. Til slutt hadde enkelte av lydb\xc3\xa5ndene blitt brukt opptil \xc3\xa5tte ganger. De vanligvis opake lydb\xc3\xa5ndene hadde etter hvert blitt brukt s\xc3\xa5 mange ganger at de var blitt helt gjennomsiktige, siden oksidlagene hadde begynt \xc3\xa5 slites av._NEWLINE_Et bakgrunnsspor med Mercury p\xc3\xa5 flygel, Deacon p\xc3\xa5 bassgitar og Taylor p\xc3\xa5 trommer ble spilt inn f\xc3\xb8rst. Bandet brukte mange uvanlige instrumenter under innspillingen, blant annet pauker og en Paiste-gong. Mercury brukte et Bechstein-flygel, det samme som han brukte b\xc3\xa5de i musikkvideoen og p\xc3\xa5 Storbritannia-turneen._NEWLINE_Da sangen var ferdig innspilt var den en av de mest p\xc3\xa5kostede noensinne, og er en av de mest forseggjorte innspillingene i musikkhistorien.\n_START_SECTION_\nUtgivelse\n_START_PARAGRAPH_\nDa Mercury ville gi ut singelen i 1975, ble han fortalt at 5 minutter og 55 sekunder var altfor langt, og aldri ville bli en hit. Men Mercury ga et eksemplar til sin venn, radio-DJ Kenny Everett, og sa at det var til ham personlig, og at han ikke m\xc3\xa5tte spille den p\xc3\xa5 radioen. Everett gjorde det motsatte, og spilte den opptil 14\xc2\xa0ganger p\xc3\xa5 \xc3\xa9n dag, og fra da av ble den spilt p\xc3\xa5 alle de st\xc3\xb8rste radiostasjonene. Sangen ble popul\xc3\xa6r, og ble utgitt med \xc2\xabI'm in Love With My Car\xc2\xbb som B-side.\n_START_SECTION_\nSangens struktur\n_START_PARAGRAPH_\n\xc2\xabBohemian Rhapsody\xc2\xbb er nesten seks minutter lang, og best\xc3\xa5r av seks forskjellige seksjoner \xe2\x80\x93 introduksjon, ballade, gitarsolo, opera, rock og avslutning.\n_START_SECTION_\nIntroduksjon (0.00\xe2\x80\x930.48)\n_START_PARAGRAPH_\nBohemian Rhapsody begynner med en a cappella-introduksjon i B, som kun best\xc3\xa5r av multitracking av Mercury. Teksten stiller sp\xc3\xb8rsm\xc3\xa5l ved om dette er virkelighet eller bare fantasi (\xc2\xabIs this the real life? Is this just fantasy?\xc2\xbb), f\xc3\xb8r den konkluderer med at det ikke er noen flukt fra virkeligheten (\xc2\xabNo escape from reality.\xc2\xbb). Etter 15\xc2\xa0sekunder kommer flygelet inn, og forteller introduserer seg som kun en fattig gutt (\xc2\xabI'm just a poor boy\xc2\xbb), men forteller at han ikke trenger noen sympati (\xc2\xabI need no sympathy\xc2\xbb) fordi ingenting betyr noe (\xc2\xabNothing really matters\xc2\xbb). Slutten p\xc3\xa5 denne seksjonen markeres av den velkjente pianoakkompagnementet i B."